יעקב טולידאנו (צרפת)

הרב יעקב טולידאנו (י"ט באלול תרצ"ג, ספטמבר 1933 – ז' באדר תשנ"ו, פברואר 1996) היה ראש ישיבת חזון ברוך בגני שבצרפת.

תולדותיו

נולד במקנס שבמרוקו, בנו הצעיר של הרב רפאל ברוך טולידאנו והרבנית רחל לבית עמאר. נקרא על שם סבו, הרב יעקב טולידאנו, אב בית דין של מקנס ומרקש. נשלח על ידי אביו ללמוד בישיבת תורת אמת בלונדון, שם למד אצל הרב יצחק צבי (זיידל) סמיאטיצקי, חתנו של ראש הישיבה הרב משה שניידר. לאחר מכן למד בישיבת פוניבז' בבני ברק. היה מתלמידיו הקרובים של הרב שך.

בשנת תשט"ו (1956) נישא למישל פיגלא פיקאר, בת למשפחה שמוצאה מחבל אלזס, מייסדת בית מדרש למורות בטנג'יר. לאחר נישואיו התגורר במשך כעשור באנגליה ולמד ב"כולל הרבנים" בגייטסהד.

בשנת תשכ"ז (1967), בעקבות גלי ההגירה של יהודים ממדינות צפון אפריקה לצרפת, החליט לעבור לשם כדי להקים מוסדות תורה וחינוך. הוא התגורר בעיירה וילמומבל שבמזרח פריז, שם הנהיג את הקהילה היהודית המקומית בעיירות רנסי וילמומבל וגני. בשנות ה-70 ייסד במקום את ישיבת חזון ברוך, על שם אביו, ועמד בראשה עד פטירתו. כמו כן הקים מוסדות לבנות, בראשות אשתו, ואת בית הספר 'מרכז התורה'.

הוציא לאור את הספר "חזון ברוך" הכולל מאמרים על התורה. לאחר פטירתו הוציאו בניו כרך נוסף בשם זה, משיעוריו על הש"ס.

היה מרבני ארגון מרביצי תורה, המאגד בתוכו אברכים ספרדים בעלי זיקה לעולם התורה הליטאי.

כיום מכהן כראש הישיבה בנו, הרב יהודה.וכרב הקהילה מכהן חתנו הגאון הרב יצחק סבאג. בנו הרה"ג שלום הוא ר"מ בישיבת מאור התורה בירושלים. בנו הרב שמואל הוא ראש ישיבת רינת יעקב בבני ברק, הקרויה על שמו.

מתלמידיו
 חתנו הגה"צ הרב יצחק סבאג, הוא המד"א והדיין והמו"ץ של הקהילת 'מרכז התורה' ברנסי ור"מ בישיבת חזון ברוך
 הרב שלום ביטאן, ראש ישיבת דעת חיים בירושלים (נכד אחותו)
 הרב שמואל טולידאנו, ראש ישיבת ברית יעקב בירושלים (נכד אחותו)
 הרב יעקב בן נאים, ראש ישיבת נחלת משה בירושלים (אחיינו)
 הרב מרדכי רוטנברג, אב"ד אגודת הקהילות פריז

הערות שוליים

בוגרי ישיבת פוניבז'
חרדים צרפתים
יעקב
ראשי ישיבה צרפתים
תלמידי כולל הרבנים בגייטסהד
אישים שעל שמם ישיבות בישראל
בוגרי ישיבת תורת אמת-לונדון
יהודים מרוקאים
צרפתים ממוצא יהודי-מרוקאי
צרפתים שנולדו ב-1933
צרפתים שנפטרו ב-1996